ኮሮና ኢትዮጵያ ውስጥ እስከ መግባቱ የዘነጋች የምትመስል ከተማ፤ ደሴ፡፡
ባሕር ዳር፡ መጋቢት 13/2012 ዓ.ም (አብመድ) ‹‹በአላህ ላይ ያለህን እምነት አጥብቅ፤ ነገር ግን ግመልህን ማሰር አትዘንጋ!›› ይህን አባባል በድንገት የሰማሁት በዚህችው ጥንታዊት ከተማ ደሴ ነው፡፡ ፈጣሪህን እመን እንጂ አትፈትነው እንደማለት መሰለኝ፡፡ከሰሜን የዓለማችን ጥግ እስከ ደቡብ ጫፍ፤ ከምዕራብ የዓለማችን ዓድማስ እስከ ምሥራቁ ንፍቀ ክበብ በዚህ ሰዓት የሰውን ልጅ በተመሳሳይ ሁኔታ የሚያስጨንቀው ነገር ቢኖር የኮሮና ቫይረስ ስርጭት ነው፡፡ በሀገረ ቻይና በወርሃ ኅዳር የተከሰተው እና በፍጥነት ዓለምን በማዳረስ ላይ ያለው የኮሮና ቫይረስ አደጉ የምንላቸውን ሀገራት ሳይቀር አቅማቸውን እየተፈታተነ ይገኛል፡፡ የዓለም የጤና ድርጅት ቫይረሱን የዓለማችን አደገኛ የጤና ወረርሽኝ መሆኑን ካወጀም ሰነባብቷል፡፡ይኸው የዓለም ስጋት የሆነው የኮሮና ቫይረስ ኢትዮጵያ ውስጥ መከሰቱ ከተሰማም ሰነባብቷል፡፡ እስካሁን ድረስም 11 ሰዎች ቫይረሱ እንደተገኘባቸው ይፋ ተደርጓል፡፡ ቫይረሱ እንዳይዛመት ለመከላከል ሲባልም በሀገር ደረጃ የተቋቋመው ኮሚቴ የተለያዩ ርምጃዎችን እየወሰደ ነው፡፡ ትምህርት ቤቶች ለተወሰነ ጊዜ እንዲዘጉ፣ ታላላቅ ስብሰባዎች እንዳይካሄዱ፤ በተወሰኑ ሀገራት በረራ እንዲቋረጥ እና ሰዎች በብዛት የሚሰባሰቡባቸው ማኅበራዊ፣ ፖለቲካዊ እና ምጣኔ ሀብታዊ እንቅስቃሴዎች በተቻለ መጠን ጥንቃቄ እንዲደረግባቸው ተወስኗል፡፡የጤና ባለሙያዎች የኮሮና ቫይረስን አስፈላጊውን ጥንቃቄ በማድረግ መከላከል እንደሚቻል እየገለፁ ነው፡፡ የግል እና የአካባቢ ንፅህናን በመጠበቅ በተለይም ደግሞ እጅን በየጊዜው በመታጠብ ቫይረሱን መከላከል እንደሚቻል ባለሙያዎቹ እያሳሰቡ ነው፡፡ ደሴ ግን ይህንን ስጋት የሰማችና ስለለኮሮና ቫይረስ የምትጨነቅ አትመስልም፡፡ እንቅስቃሴዎች ሁሉ ከወትሮው የተለዩ ሆነው አይስተዋሉም፡፡ ማኅበራዊ መስተጋብሮች እንደወትሮው ይከወናሉ፡፡ የገበያ ቦታ፣ የትራንስፖርት አገልግሎት መስጫ ቦታዎች ከፍተኛ የሆነ የሰው ቁጥር ይስተዋልባቸዋል፡፡ የመዘያየር እና ሠላምታ የመለዋወጡ ሂደት ላይም ለውጥ አይታይበትም፡፡ በማኅበረሰቡ ዘንድ የሚስተዋለው መረጋጋት ይበል የሚያሰኝ ቢሆንም ‹‹ግመል ማሠሩን መዘንጋት›› ተገቢ አይመስልም፡፡ የኮሮናቫይረስን በተመለከተ ስለራሳችን ብቻ ሳይሆን ስለማኅበረሰባችንም ሲባል ጥንቃቄ ሊደረግበት የሚገባ ጉዳይ ነው፡፡በከተማ ውስጥ አልፎ አልፎ የእጅ ንጽሕና መጠበቂያ ውኃ እና ቁሳቁስ ቢቀመጥም ሕዝቡ ግን ሲጠቀምባቸው አይታይም፡፡ መልእክቶች በተለያየ ማስራጫ መንገዶች ቢተላለፉም የተለየ ትኩረት ሲሰጠው ግን አይስተዋልም፡፡ የኮሮና ቫይረስን በመከላከል በኩል ከተማዋ ያላትን ቅድመ ዝግጅት በተመለከተ ወጣቶችን ጠይቀናል፡፡ ‘‘የተለያዩ የበጎ አድራጎት ማኅበራት በከተማዋ የተለያዩ አካባቢዎች ተሰማርተው አገልግሎት እየሰጡ ነው’’ ያለን የደሴ ከተማ ነዋሪው ማቲዎስ በጋሻው የቁሳቁስ በተለይም የአልኮል እጥረት ፈታኝ እንደሆነባቸው ነግሮናል፡፡ ማኅበራቱ ደረቅ እና ፈሳሽ ሳሙና እንዲሁም ልዩ ልዩ የንጽሕና መጠበቂያ ቁሳቁስን ድጋፍ ማድረጋቸውን ያስታወሰው ወጣቱ የአልኮል አቅርቦት ግን ለተለያዩ ተቋማት ጥያቄ አቅርበውም እንዳላገኙ ነው የነገረን፡፡በከተማዋ ውስጥ አስፈላጊው ጥንቃቄ በማኅበረሰቡ ዘንድ ሲደረግ አለመስተዋሉን የጠየቅነው ማቲዎስ ‘‘ወጥነት እና ተከታታይነት ያለው የግንዛቤ ፈጠራ ሥራ አለመሠራቱ እና ኅብረተሰቡ ጉዳዩን ለፈጣሪ ብቻ ሰጥቶ እጁን አጣጥፎ መቀመጡ የፈጠረው ነው’’ ብሏል፡፡ ‘‘የከተማ አስተዳደሩ እና የሚመለከታቸው ባድርሻ አካላት ለጉዳዩ የሰጡት ትኩረት በችግሩ አሳሳቢነት ልክ አይደለም’’ ያለው ማቲዎስ ተከታታይነት ያለው ድጋፍ እና የክትትል ሥራ መሠራት እንዳለበትም ነው ያሳሰበው፡፡